b'\n_START_ARTICLE_\nTommy Haas\n_START_SECTION_\nTeniska karijera\n_START_PARAGRAPH_\nHaas je ro\xc4\x91en 1978. godine u Hamburgu kao dijete Petera i Brigitte Haas. Tommy je tenis po\xc4\x8deo trenirati ve\xc4\x87 s \xc4\x8detiri godine. U dobi od pet godina osvojio je svoj prvi turnir za mla\xc4\x91e uzraste u rodnom gradu a drugi s osam u M\xc3\xbcnchenu. Izme\xc4\x91u 11. i 13. godine Haas je osvajao prvenstva Njema\xc4\x8dke, Austrije i Europe. Zbog toga ga je uo\xc4\x8dio proslavljeni teniski trener Nick Bollettieri koji je bio toliko impresioniran Haasom da mu je besplatno ponudio treniranje u njegovoj Bollettieri Akademiji na Floridi. Zbog toga se mladi tenisa\xc4\x8d preselio u SAD._NEWLINE_1996. godine Tommy Haas je postao profesionalni tenisa\xc4\x8d te se najprije natjecao na futuresima. Svoj prvi ATP naslov je osvojio 1999. u Memphisu dok je iste godine igrao u finalu posljednjeg Grand Slam Cupa a na Australian Openu je stigao do polufinala._NEWLINE_Sljede\xc4\x87e godine Haas je osvojio olimpijsko srebro u singlu dok je 2001. po\xc4\x8deo napredovati i stigao je do 8. mjesta na ATP ljestvici (zbog \xc4\x8detiri osvojena turnira). 13. svibnja 2002. je postao drugi tenisa\xc4\x8d svijeta \xc5\xa1to mu je najbolji rezultat karijere._NEWLINE_Tijekom 2006. njema\xc4\x8dki tenisa\xc4\x8d osvaja tri turnira dok na US Openu sti\xc5\xbee do \xc4\x8detvrtfinala gdje je izgubio od Nikolaja Davidenka, unato\xc4\x8d tome \xc5\xa1to je vodio dva seta. Sljede\xc4\x87e godine Haas osvaja svoj tre\xc4\x87i turnir u Memphisu, pobijediv\xc5\xa1i u finalu Andyja Roddicka._NEWLINE_Zbog ozljede ramena koju je imao ranije, Haas se podvrgnuo operacije u velja\xc4\x8di 2010. te je zbog oporavka propustio cijelu sezonu a pao je i na ATP ljestvici. Tenisu se vratio u svibnju 2011. u igri parova s Radekom \xc5\xa0t\xc4\x9bp\xc3\xa1nekom ali su izgubili ve\xc4\x87 u prvom kolu BMW Opena. Me\xc4\x8devima singla Haas se vra\xc4\x87a na Roland Garrosu gdje je ispao na po\xc4\x8detku od Marsela \xc4\xb0lhana. Za povratak na vrhunsku razinu tenisa Haasu je trebala godina dana. Tako je u lipnju 2012. osvojio svoj drugi turnir u Halleu dok je tijekom srpnja i kolovoza igrao finala u Hamburgu i Washingtonu._NEWLINE_U svibnju 2013. je osvojio svoj trenutno posljednji turnir u njema\xc4\x8dkom finalu BMW Opena protiv Philippa Kohlschreibera. Time je ujedno postao i prvi 35-godi\xc5\xa1njak nakon pet godina koji je osvojio naslov. Prije njega to je ostvario Fabrice Santoro koji je 2008. pobijedio u finalu Newporta. Nakon tog uspjeha, Haas je izjavio: "Te\xc5\xa1ko mogu povjerovati da sam u stanju osvojiti ATP turnir u ovako kasnoj fazi karijere. Osje\xc4\x87aj je senzacionalan. To je jedno ostvarenje kojem sam se potajno nadao, uzeti jednu titulu ove godine. S obzirom da sam pobjednik na Touru u ovoj dobi, to je jedan od jako velikih trenutaka moje karijere. Trenutak u kojem se osje\xc4\x87ate itekako ponosni"._NEWLINE_Dobru formu Haas je pokazao i u listopadu kada je po drugi puta nakon 12 godina osvojio turnir u Be\xc4\x8du. Tom pobjedom Haas je osvojio svoj petnaesti turnir te je zaradio 90.500 eura i 250 bodova na ATP ljestvici._NEWLINE_Tijekom velja\xc4\x8de 2014. Haas je nastupao na PBZ Zagreb Indoorsu kao prvi nositelj turnira. Ondje je stigao do finala u kojem je izgubio od doma\xc4\x87eg predstavnika i branitelja naslova Marina \xc4\x8cili\xc4\x87a. Me\xc4\x91ugorskom tenisa\xc4\x8du je trebao sat i dvadeset minuta da bi u dva seta sa 6-3 i 6-4 svladao Haasa.\n_START_SECTION_\nPrivatni \xc5\xbeivot\n_START_PARAGRAPH_\nTommy Haas je u braku s glumicom Sarom Foster s kojom je 2010. godine dobio k\xc4\x87er Valentinu. Jednom je izjavio da namjerava igrati tenis toliko dugo da bi ga njegova k\xc4\x87er mogla gledati. Ta \xc5\xbeelja mu se ostvarila 2013. kada ga je obitelj Haas bodrila u m\xc3\xbcnchenskom finalu kojeg je dobio protiv dvostrukog pobjednika i branitelja naslova Kohlschreibera._NEWLINE_27. sije\xc4\x8dnja 2010. Tommy Haas je postao ameri\xc4\x8dki dr\xc5\xbeavljanin.'